KIRJALLINEN KYSYMYS P-0832/00 esittäjä(t): Maurizio Turco (TDI) komissiolle. Selvennystä vastaukseen, joka annettiin sisäisiä kilpailuja KOM/TA/99, KOM/TB/99 ja KOM/TC/99 koskeneeseen suulliseen kysymykseen H-0125/00.



Virallinen lehti nro 026 E , 26/01/2001 s. 0116 - 0118



KIRJALLINEN KYSYMYS P-0832/00 esittäjä(t): Maurizio Turco (TDI) komissiolle (10. maaliskuuta 2000) Aihe: Selvennystä vastaukseen, joka annettiin sisäisiä kilpailuja KOM/TA/99, KOM/TB/99 ja KOM/TC/99 koskeneeseen suulliseen kysymykseen H-0125/00 Suulliseen kysymykseen H-0125/00 annetusta vastauksesta(1) käy ilmi seuraavaa: - Henkilöstöstä ja hallinnosta vastaavan pääosaston pääjohtaja Horst Reichenbach ja komission varapuheenjohtaja Neil Kinnock päättivät 2. joulukuuta 1999 pidentää kilpailujen KOM/TA/99, KOM/TB/99 ja KOM/TC/99 hakemusten jättöaikaa 30. päivästä heinäkuuta 22. päivään joulukuuta. - Virallisesti tämän päätöksen teki Reichenbach nimittävänä viranomaisena, koska hän oli huolestunut siitä, että monet potentiaaliset hakijat oli hylätty pelkästään sen teknisen syyn takia, etteivät he olleet toimittaneet henkilötietojaan koskevia asiakirjoja täsmälleen vaaditulla tavalla. Näin ollen: kuinka monta kertaa ja minä päivinä kyseisiin kilpailuihin hyväksyttyjä hakijoita pyydettiin osallistumaan kilpailuun ennen 2. päivää joulukuuta? Onko tämä ensimmäinen kerta, kun hakijat valittavat hylkäämisestään pelkästään teknisten syiden takia? Jos ei ole, kuinka toimittiin edellisillä kerroilla? Kuinka monta hakijaa on hyväksytty kuhunkin kilpailuun hakemusten jättöajan pidentämisen ansiosta? Mikä on heidän kansalaisuutensa ja minkä yksikön palveluksessa he olivat, kun he saivat oikeuden osallistua edellä mainittuihin kilpailuihin? Kuinka monta virkapaikkaa oli jaossa 30. heinäkuuta ja kuinka monta niitä on nyt? Jos virkojen määrää on lisätty, johtuuko se komission lisääntyneestä tarpeesta vai siitä, että suojellaan kilpailuun jo aiemmin hyväksyttyjen hakijoiden etuja? Mikä on henkilöstösääntöjen artikla, jossa annetaan nimittävälle viranomaiselle oikeus pidentää hakemusten jättöaikaa, koska nimittävä viranomainen pelkää, että monet potentiaaliset hakijat jäisivät kilpailun ulkopuolelle pelkästään teknisten syiden takia? (1) Euroopan parlamentin täysistuntokeskustelut (helmikuu 2000). Neil Kinnockin komission puolesta antama vastaus (12. huhtikuuta 2000) Eri kilpailujen hakijat kutsuttiin 6. ja 7. joulukuuta 1999 järjestettyihin kokeisiin kerran: 12. marraskuuta 1999 (COM/TA ja COM/TB) ja 15. marraskuuta 1999 (COM/TC) päivätyillä kirjeillä. Tämä on ensimmäinen kerta, kun sisäisen kilpailun ilmoitus on muutettu kokonaan oikeuskäytännön vuoksi. Kilpailuilmoituksiin sisältyy hylättyjä hakijoita varten aina menettely, jossa he voivat pyytää valintalautakunnalta hakemuksensa uudelleenkäsittelyä. Tämän kilpailun valintaperusteet poikkesivat huomattavasti vastaavanlaisista aiemmista kilpailuista. Sen vuoksi monet hylätyistä hakijoista toimittivat nimittävälle viranomaiselle valituksia näistä nimenomaisista kilpailuista. Maaliskuussa 2000 järjestettyihin kirjallisiin kokeisiin hyväksyttyjen hakijoiden määrät olivat seuraavat sen jälkeen, kun viralliset asiakirjat oli jätetty vaaditulla tavalla: - COM/TA/99: 341 (100 hakijaa enemmän) - COM/TB/99: 182 (57 hakijaa enemmän) - COM/TC/99: 255 (78 hakijaa enemmän) Komissio ei kerää tilastotietoja siitä, missä hakijat työskentelivät saadessaan oikeuden osallistua kilpailuihin, koska tämä ei ole kilpailun kannalta merkityksellinen tieto. Hyväksyttyjen hakijoiden kansallisuuksia koskeva tieto on luottamuksellista kilpailun loppuun asti, mutta hyväksyttyjen hakijoiden nimet julkaistaan komission sisäisellä www-sivustolla. Kuten parlamentin jäsenen parlamentin kyselytunnilla vuoden 2000 helmikuun istuntokaudella esittämään kysymykseen annetussa vastauksessa H-125/00 mainitaan, kunkin kyseessä olevan kilpailun hyväksyttyjen hakijoiden määrää on tarkasteltu uudelleen lisähakijoiden määrän perusteella, erityisesti sen varmistamiseksi, että alunperin hyväksyttyjä hakijoita ei aseteta eriarvoiseen asemaan. Eri kilpailuja varten käytössä olevien virkojen määrää nostettiin sen vuoksi seuraavasti: - COM/TA/99: 80 virasta 110 virkaan - COM/TB/99: 40 virasta 60 virkaan - COM/TC/99: 30 virasta 40 virkaan Kilpailuilmoitusten laatimista koskee henkilöstösääntöjen liitteen III 1 artikla (Kilpailumenettely). Kyseisen artiklan 1 kohdassa todetaan, että nimittävä viranomainen vahvistaa kilpailuilmoituksen pariteettikomiteaa kuultuaan ja että ilmoituksessa on täsmennettävä hakemusten viimeinen jättöpäivä.